Portffolio Cymraeg		1900322 
Hunan adfyfyriad ysgrifenedig gan y myfyriwr - heb fod yn fwy na 1500 o eiriau.

Dysgais lawer amdanaf fy hun fel athrawes wedi imi gael profiad mewn addysgu, yn ogystal â datblygu a threiddio’r Gymraeg a llythrennedd ar draws continwwm addysgol y disgyblion. Teimlaf yn hyderus fel myfyrwraig â gradd yn y Gymraeg fy mod yn medru hyrwyddo a hybu’r Gymraeg yn llwyddiannus drwyddi draw ar lefel o’r safon gywir. Rwyf wedi ennill nifer o sgiliau defnyddiol yn uniongyrchol o fy ngradd, yn y gorffennol a’r seminarau gloywi iaith bresennol. Wrth weithio a chydweithio i ddatblygu llythrennedd Gymraeg y disgyblion, dysgais lawer am sut yr ydym yn datblygu a sut orau i hyrwyddo’r iaith gyflym golledig hon i’r disgyblion yn fy ngofal, yn ogystal â thu hwnt.  Yn ychwanegol at hyn, dysgais lawer am ffyrdd llwyddiannus ac aflwyddiannus o gyflwyno deunydd a thechnegau i helpu brwydro yn erbyn problemau addysgu cyffredin. Bydd yr hunan adfyfyriad hwn yn eiriol ac yn crynhoi’r hyn yr wyf wedi’i oleuo ym myd y fframwaith iaith a llythrennedd Cymraeg.

Gan ystyried y wers asesedig, ceisiais ddatblygu llythrennedd y dysgwyr drwy elfen hwylus. Manteisiais ar y cyfle i wneud hyn, wedi imi ddarllen darn ymchwil ar sut i ddatblygu iaith a llythrennedd disgyblion, yn llwyddiannus ac yn naturiol. Wrth dreiddio’r elfen o hwyl yn fy ngwersi, barnaf iddynt ddatblygu ac addysgu’n llwyddiannus ond yn anadnabyddus iddynt.

Manteisiais ar y cyfle o hyd i gwestiynu’r plant ar bob cyfle posib er mwyn sbarduno iddynt feddwl, ac i ymateb, drwy’r defnydd o Gymraeg. Wrth gwestiynu’r disgyblion, barnaf y rhoir hyn y cyfle imi fedru cywiro’u cystrawen, yn ogystal â’r cynnwys y cynigasant yn ramadegol ac yn gystrawennol gywir. Yn ogystal â hyn, wrth gwestiynu elfennau penodol, gwneir iddynt feddwl beth yw ystyr rhyw air/term.  Serch hyn, barnaf y dylid fod wedi eu danfon i ymchwilio ystyr ‘dull’, am y barnaf i hyn sbarduno iddynt gofio’r term gan ei ychwanegu i’w banc wybodaeth er mwyn ei ddefnyddio yn y dyfodol, gan obeithio datblygu’r iaith yn barhaol – sefydlwyd y caiff wybodaeth ei gofio yn well pan fydd yn cael ei brofi, yn hytrach na’i ail-ystyried yn unig. Wrth ystyried yr elfen llythrennedd, sicrheais fod y disgyblion yn meithrin dealltwriaeth dda o’u cydrannau hanfodol gyda chymorth addysgu a dysgu priodol (Donaldson, 2015). Drwy fanteisio ar y cyfle i ennyn i’r disgyblion ymateb drwy greu ei meini prawf personol, sbardunais y cyfle iddynt egluro’u meddwl, ystyried a thrafod eu syniadau gan ddefnyddio sgiliau iaith ar lefel priodol. Drwy hyn, dengys gaffael ar ystod eang o batrymau cystrawennol naturiol y Gymraeg gan gynnwys terminoleg wrth siarad.



Gan ystyried oed y disgyblion, barnaf ei fod yn hanfodol cynnig cynifer o gymorth posib gan bwysleisio’u bod yn defnyddio’r Gymraeg ar bob adeg. Ystyriwyd fod nifer o’r disgyblion wedi coginio crempogau eisoes, serch hyn, nid oeddent yn adnabod terminoleg yr offer a’r cynhwysion yn Gymraeg. Wrth adfyfyrio credaf ei fod yn hanfodol bwysig bod y disgyblion yn dysgu’r deunydd yn benodol, fel y medrant gysylltu’r hyn y dysgant gyda’r dasg benodedig, yn ogystal â’u galluogi i drosglwyddo'r deunydd y tu hwnt i’r cyd-destun y cafodd ei ddysgu. Byddai’u haddysgu a’u datblygu yn ddi-werth pe na bai’r disgyblion yn medru defnyddio’r wybodaeth y dysgant du hwnt i’r bwriad sylfaenol hwn. Penderfynais i ddilyn fy arfer llwyddiannus o hyrwyddo’r Gymraeg a llythrennedd drwyddi draw.  Drwy gynnwys gweithgareddau llwyddiannus, mae’r disgyblion yn cysylltu’r cysyniadau â chysyniadau eraill, a chymhwyso’r cysyniad i faterion sydd o ddiddordeb personol i’r dysgwyr. Cryfder addysgu unigryw sydd gen i yw pan nad yw’r dysgwyr yn deall rhyw gysyniad/terminoleg, rwy’n ei chael hi’n hwyliog i esbonio’r gyfatebiaeth neu’r enghraifft gywir, gan sicrhau iddynt ddeall drwy ddatblygiad cyn symud ymlaen i elfen nesaf y wers. 
Er mwyn datblygu llythrennedd y dysgwyr penderfynais ei fod yn hanfodol imi atgoffa’r dysgwyr o’r hyn sy’n ddisgwyliedig wrthynt, gan ymarfer ambell batrwm cystrawennol ieithyddol. Wrth ofyn i’r dysgwyr pa’ ffurf o’r ferf sy’n ofynnol wrth ysgrifennu rysáit, sicrheais eu bod yn datblygu ac yn ffurfio gwaith gorau medrant. Wrth gynnig tasg ymarferiedig iddynt, sbardunodd trafodaeth gan gywiro unrhyw gamddealltwriaeth cyn mynd ati i gychwyn ar y dasg derfynol. Er y barnaf fod hyn yn ffordd dda i sicrhau bod y dysgwyr yn creu cyfanwaith gorau medrant, ni alluogwyd imi asesu’r dysgwyr yn unol â’r hyn y dysgant yn flaenorol. Yn ogystal, barnwyd fod dysgu o gamgymeriadau yn datblygu’r dysgwyr yn unigol a bod mwy o gyfle y byddant yn ei gofio a’i hunan gywiro yn y dyfodol. Defnyddiais y strategaeth ffyn lolipop i ddewis y disgyblion ar hap er mwyn medru asesu a chywiro datblygiad eu hiaith.  Drwy wneud hyn barnaf imi ddatblygu’r dysgwyr llai hyderus am na benderfynant ymateb allan o wirfodd. 
Yn ystod y wers trochais y plant yn yr iaith Gymraeg drwy eu hatgoffa’n ddi-baid, gydag ambell enghraifft strwythurol/geiriol. Wrth adfyfyrio sicrheais fod y plant yn oedi, ac yn meddwl am yr hyn yr ysgrifennant, gan ei gywiro wrth fynd yn eu blaen. Croesawais unrhyw gwestiwn gan sicrhau iddynt ddilyn y strwythur cywir, ond, yn ogystal â hyn, manteisiais ar y cyfle i groesawi fwrdd cymorth ag adnoddau perthnasol er mwyn iddynt hunan ddatblygu. Gyda hyn, gwelais ddefnydd llwyddiannus o’r geiriadur am iddynt ddefnyddio geirfa eang, ond perthnasol, gan liwio’u dull a datblygu eu storfa geirfa bersonol. Wrth ganiatáu rhyddid iddynt ymchwilio ymhellach, derbyniais waith o safon ieithyddol, gystrawennol a gramadegol gywir, drwy ddangos gafael ar gystrawen naturiol y Gymraeg gan ddechrau saernïo’u hiaith, a meithrin cywirdeb wrth ysgrifennu a defnyddio geirfa amrywiol a phriodol, gan gynnwys geiriau ac ymadroddion pwnc penodol. 

Un o’m cryfderau - ac fe’i cydnabuwyd yn fy adroddiad interim blaenorol - yw fy angerdd dros yr iaith Gymraeg, a fy sicrwydd o’i dreiddio ym mhob gwers yn ogystal â thu hwnt amseroedd chwarae neu phan tu allan i’r ysgol. Fodd bynnag, heriol oedd cymryd cam yn ôl weithiau i beidio or-gywiro a drysu’r disgyblion, yn enwedig wrth ystyried eu hoed, am fy mod yn ymwybodol mi all hyn ddiflasu’r dysgwyr,  gan ddeillio iddynt benderfynu peidio datblygu’u hiaith a pheidio ei ddefnyddio tu hwnt i’w gwersi ieithyddol Cymraeg. Agorodd hyn fy meddwl yn fawr i symud heibio’r cam hwn.

Wrth adfyfyrio sbardunodd fod ambell agwedd o’r wers ychydig yn heriol i ambell ddysgwr, yn enwedig y sawl o gyrhaeddiad isel. Serch hyn, credaf fod gosod her yn bwysig er mwyn gwthio’r sawl o gyrhaeddiad uchel yn ogystal â datblygu’r sawl o gyrhaeddiad isel. Credaf ei fod yr un mor bwysig i ddatblygu a herio’r cyrhaeddiad isel ag y mae i herio’r cyrhaeddiad canolig ac uwch. Heb herio, ni addysgwyd, heb addysgu ni ddatblygant. 

Drwy addysgu a sicrhau bod y plant yn deall, adnabod a gweithredu berfau gorchmynnol, medr fabwysiadu a defnyddio’r sgiliau craidd yma ar draws. Mae sgiliau llythrennedd da yn sylfaen i ddysgu effeithiol ar gyfer pob dysgwr tu hwnt i’r gwersi unol ieithyddol. Er mai tasg ysgrifenedig oedd hon, caniateir y sgiliau hyn gefnogi cyfathrebu effeithiol a chymhwyso dysgwyr ar gyfer cyflawniad a llwyddiant yn eu haddysg gogyfer â bywyd yn y gymuned ehangach a’r byd gwaith.

Er mwyn datblygu ymhellach, bwriadaf sicrhau fy mod yn treiddio’r Gymraeg ar draws meysydd dysgu a phrofiad eraill yn unol â’r sgiliau a addysgwyd yn y gwersi iaith, fel eu bod yn medru datblygu’r sgiliau ymhellach, ond yn bwysicach oll, yn annibynnol, gan ddeall yr hyn y maent yn ei wneud. Yn ychwanegol i hyn, yn seiliedig ar wersi llwyddiannus blaenorol, bwriadaf sicrhau nad wyf yn gwthio’r plant, ond yn hytrach yn eu hybu i weld llwyddiant drostynt hwy eu hun, gan weithio tuag at yr elfen o eisiau datblygu yn hytrach na gorfod datblygu er mwyn cyrraedd rhyw lefel penodol. 

I gloi, fel athrawes o dan hyfforddiant gydag angerdd yn yr iaith Gymraeg, credaf ei fod yn hanfodol i gynllunio bob gwers yn wers hwylus, yn enwedig gwersi iaith am ei fod yn hawdd iddynt droi’n ddiflas ac yn strwythuredig. Dysgais, yn enwedig wrth y wers hon, fod gosod rhyw fan terfyn, er enghraifft coginio’r crempogau, ar ddiwedd yr wythnos, yn gosod gweledigaeth i’r plant fedru anelu tuag at.

Cyffredinol
Yn gyffredinol, wrth adfyfyrio fy llwybr datblygu llythrennedd, ceisiaf fy ngorau glas i weithredu a threiddio’r elfen ar bob pwynt posibl. Ceisiaf hefyd peidio ag edrych arno fel ffigwr annibynnol, gan geisio ei blethu mewn i’m holl wersi a thu hwnt ,yn naturiol ac yn ddiarwybod i’r disgyblion. Yn ogystal â hyn, ni allaf bwysleisio digon pa mor bwysig yw hi iddynt ddewis datblygu, yn ogystal ag i imi weithredu cymaint o gefnogaeth, cyfleusterau ac adnoddau â phosibl. Yn ychwanegol i hyn, treiddiaf yr elfen lythrennedd yn ganolog ymhob gwers drwy ei gynnig fel her.  Rhannaf fy arfer da, a mabwysiadwyd y strwythur llwyddiannus hwn eisoes gan fy ysgol lleoliad.

